Premierul Viorica Dăncilă i-a transmis luni o scrisoare ministrului Justiţiei Tudorel Toader prin care îi solicită să îi comunice dacă în perioada 2012-2018 Comisia Europeană a cerut informaţii cu privire la situaţia juridică în cazuri de presupusă corupţie la nivel înalt.

„În urma dezbaterilor din mass-media şi având în vedere interesul public cu privire la clarificarea unor aspecte extrem de importante, precum şi necesitatea funcţionării României ca stat democratic, suveran şi independent în care funcţionează separaţia puterilor în stat, vă solicit domnule ministru, cu celeritate, să îmi comunicaţi dacă în perioada 2012-2018 au mai fost transmise astfel de solicitări Ministerului Justiţiei, direct ori în alt context”, se arată în scrisoarea Vioricăi Dăncilă adresată ministrului Justiţiei, Tudorel Toader.

Premierul argumentează solicitarea prin faptul că în spaţiul public au apărut informaţii referitoare la un document oficial transmis de către Comisia Europeană ministerului, în 2012, prin care se cereau informaţii cu privire la descrierea situaţiei juridice şi la stabilirea paşilor procedurali în cazuri de presupusă corupţie la nivel înalt, dosare aflate în curs de judecată care îi vizau pe Gheorghe Copos, Adrian Năstase, Şerban Brădişteanu, Ion Dumitru, Decebal Traian Remeş, Dan Voiculescu, George Becali, Cătălin Voicu şi Tudor Chiuariu.